               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 331 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Κροατίας για το 2016και τη διατύπωση γνώμης του Συμβουλίου σχετικά με το πρόγραμμα σύγκλισης της Κροατίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Κροατίας για το 2016

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Κροατίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2016 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17 και 18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  6
               , στην οποία η Κροατία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση του 2016 για την Κροατία
                  7
                δημοσιεύθηκε στις 26 Φεβρουαρίου 2016. Με την εν λόγω έκθεση αξιολογήθηκε η πρόοδος που σημείωσε η Κροατία στην υλοποίηση των ειδικών για τη χώρα συστάσεων που εγκρίθηκαν από το Συμβούλιο στις 14 Ιουλίου 2015, καθώς και η πρόοδός της ως προς την επίτευξη των εθνικών της στόχων στο πλαίσιο της στρατηγικής «Ευρώπη 2020». Στην έκθεση περιλαμβανόταν επίσης η εμπεριστατωμένη επισκόπηση βάσει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης
                  8
               . Με βάση την ανάλυσή της, η Επιτροπή καταλήγει στο συμπέρασμα ότι η Κροατία παρουσιάζει υπερβολικές μακροοικονομικές ανισορροπίες. Ειδικότερα, είναι ουσιώδες να αντιμετωπιστούν τα τρωτά σημεία που συνδέονται με το υψηλό δημόσιο, εταιρικό και εξωτερικό χρέος σε περιβάλλον υψηλής ανεργίας. Στις περαιτέρω αδυναμίες που απαιτούν ειδική δράση πολιτικής περιλαμβάνεται η δημοσιονομική διακυβέρνηση, η διακυβέρνηση κρατικών επιχειρήσεων, η αποτελεσματικότητα της δημόσιας διοίκησης και η εξυγίανση μη εξυπηρετούμενων δανείων.

               (3)Στις 28 Απριλίου 2016, η Κροατία υπέβαλε το εθνικό πρόγραμμα μεταρρυθμίσεων για το 2016 και το πρόγραμμα σύγκλισης του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως. Το εθνικό πρόγραμμα μεταρρυθμίσεων περιέχει αρκετά φιλόδοξες μεταρρυθμίσεις, οι οποίες, αν υλοποιηθούν εντός των ενδεικτικών χρονοδιαγραμμάτων, θα συνδράμουν στην αντιμετώπιση των μακροοικονομικών ανισορροπιών της χώρας. Στο πρόγραμμα περιγράφονται σχετικά μέτρα για τη βελτίωση της διαχείρισης των δημόσιων οικονομικών, του τομέα της υγείας και του επιχειρηματικού περιβάλλοντος, ενώ περιλαμβάνει και δεσμεύσεις για φιλόδοξες μεταρρυθμίσεις στη δημόσια διοίκηση, το συνταξιοδοτικό σύστημα, την κοινωνική προστασία και τη βελτίωση της διακυβέρνησης σε κρατικές επιχειρήσεις. Βάσει της αξιολόγησης των πολιτικών δεσμεύσεων της Κροατίας, στο παρόν στάδιο δεν υπάρχει ανάγκη να επιταχυνθεί η διαδικασία μακροοικονομικών ανισορροπιών.

               (4)Σχετικές ειδικές ανά χώρα συστάσεις λήφθηκαν υπόψη κατά τον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013, αν είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να προβεί σε επανεξέταση του οικείου συμφώνου εταιρικής σχέσης και των σχετικών προγραμμάτων και να προτείνει τροποποιήσεις. Η Επιτροπή έχει παράσχει περισσότερες λεπτομέρειες σχετικά με τον τρόπο με τον οποίο προτίθεται να κάνει χρήση της παρούσας διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  9
               .

               (5)Επί του παρόντος, η Κροατία υπάγεται στο διορθωτικό σκέλος του συμφώνου σταθερότητας και ανάπτυξης. Στο πρόγραμμα σύγκλισης του 2016, η κυβέρνηση αναμένει ότι το ονομαστικό έλλειμμα θα διαμορφωθεί κάτω από το 3 % του ΑΕΠ, στο 2,6 % του ΑΕΠ, το 2016 και θα μειωθεί περαιτέρω στη συνέχεια, φθάνοντας το 1,0 % του ΑΕΠ έως το 2019. Επιπλέον, η κυβέρνηση αναμένει να επιτύχει τον μεσοπρόθεσμο δημοσιονομικό της στόχο —διαρθρωτικό έλλειμμα ύψους 1,75 % του ΑΕΠ— καθόλη τη διάρκεια του προγράμματος. Ο δείκτης του δημόσιου χρέους προς το ΑΕΠ κορυφώθηκε στο 86,7 % το 2015, αλλά, σύμφωνα με το πρόγραμμα σύγκλισης, προβλέπεται να μειωθεί σταδιακά στο 80,0 % το 2019. Εκ πρώτης όψεως, οι προβλέψεις για τον δείκτη χρέους προς το ΑΕΠ που περιέχονται στο πρόγραμμα συμμορφώνονται με την τιμή αναφοράς για τη μείωση του χρέους. Ωστόσο, μολονότι το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές σε πραγματικούς όρους, η ονομαστική αύξηση του ΑΕΠ είναι υψηλότερη από ό,τι αναφερόταν στις προβλέψεις της Επιτροπής, ιδίως για το 2016. Κατά συνέπεια, η προβλεπόμενη μείωση του δείκτη χρέους εξαρτάται από ευνοϊκές προβλέψεις ονομαστικής αύξησης· επιπλέον, για την επίτευξή της λαμβάνονται υπόψη σημαντικές μειωτικές του χρέους προσαρμογές αποθεμάτων-ροών από την πώληση χρηματοοικονομικών περιουσιακών στοιχείων, οι οποίες δεν προσδιορίζονται επαρκώς. Επιπλέον, δεν προσδιορίζονται, ως επί το πλείστον, τα μέτρα που απαιτούνται για τη στήριξη των σχεδιαζόμενων στόχων για το έλλειμμα από το 2017 και μετά. Με βάση τις εαρινές προβλέψεις της Επιτροπής του 2016, το έλλειμμα της γενικής κυβέρνησης προβλέπεται να ανέλθει στο 2,7 % του ΑΕΠ το 2016, σύμφωνα με τον στόχο για το ονομαστικό έλλειμμα που περιλαμβάνεται στη σύσταση του Συμβουλίου βάσει του άρθρου 126 παράγραφος 7 της ΣΛΕΕ. Προβλέπεται ότι θα επιτευχθεί η συνιστώμενη δημοσιονομική προσπάθεια στο πλαίσιο της διαδικασίας υπερβολικού ελλείμματος. Αντίθετα, οι προβλέψεις της Επιτροπής δεν δείχνουν ότι θα επιτευχθεί η συμμόρφωση με την μακροπρόθεσμη τιμή αναφοράς για τη μείωση του χρέους. Μολονότι θα επαρκούσε διαρθρωτική προσαρμογή 0,2 % του ΑΕΠ το 2017 για την επίτευξη του μεσοπρόθεσμου δημοσιονομικού στόχου, θα ήταν αναγκαία υψηλότερη διαρθρωτική προσαρμογή για να διασφαλιστεί η συμμόρφωση με την τιμή αναφοράς για τη μείωση του χρέους. Συγκεκριμένα, μια προσαρμογή πάνω από την τιμή αναφοράς του 0,5 % του ΑΕΠ θα φαινόταν κατάλληλη, δεδομένου του υψηλού χρέους και των τρεχουσών κυκλικών συνθηκών στην Κροατία. Επί του παρόντος, το διαρθρωτικό ισοζύγιο προβλέπεται να επιδεινωθεί κατά 0,2 % του ΑΕΠ το 2017. Με βάση την αξιολόγησή του όσον αφορά το πρόγραμμα σύγκλισης, και λαμβανομένων υπόψη των εαρινών προβλέψεων της Επιτροπής για το 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Κροατίας με τις διατάξεις του συμφώνου σταθερότητας και ανάπτυξης. Ως εκ τούτου, θα χρειασθούν περαιτέρω μέτρα το 2017 για τη διασφάλιση της συμμόρφωσης.

               (6)Ο δημοσιονομικός σχεδιασμός της Κροατίας εξακολουθεί να πάσχει από σοβαρές αδυναμίες, μολονότι σημειώθηκαν ορισμένες βελτιώσεις με την τροποποίηση του νόμου περί προϋπολογισμού το 2015. Οι διασυνδέσεις μεταξύ του πολυετούς δημοσιονομικού πλαισίου και των ετήσιων προϋπολογισμών παραμένουν ασθενείς, ενώ δεν υπάρχουν σαφείς κανόνες σχετικά με την αλλαγή των δημοσιονομικών σχεδίων κατά τη διάρκεια του έτους. Ο στρατηγικός σχεδιασμός των επιμέρους δημοσιονομικών μονάδων δεν υπόκειται σε συστηματικό έλεγχο και δεν στηρίζει επαρκώς την εναρμόνιση των προτεραιοτήτων πολιτικής με μεσοπρόθεσμους δημοσιονομικούς στόχους. Η δημοσιονομική διαδικασία ασχολείται ελάχιστα με τις σημαντικές πράξεις εκτός προϋπολογισμού και τις λογιστικές προσαρμογές που έχουν αντίκτυπο στο έλλειμμα και το χρέος της γενικής κυβέρνησης. Οι αριθμητικοί δημοσιονομικοί κανόνες αναθεωρούνται επί του παρόντος. Μία από τις κύριες προκλήσεις είναι να καταστούν λειτουργικότεροι και πληρέστερα εναρμονισμένοι με το σύμφωνο σταθερότητας και ανάπτυξης. Απαιτούνται επίσης περαιτέρω προσπάθειες για να βελτιωθεί η στατιστική βάση του δημοσιονομικού σχεδιασμού.

               (7)Η επιτροπή δημοσιονομικής πολιτικής, η οποία είναι αρμόδια για την παρακολούθηση της συμμόρφωσης με τους δημοσιονομικούς κανόνες σε εθνικό επίπεδο, συνδέεται στενά με τις εθνικές φορολογικές αρχές και δεν διαθέτει επαρκές προσωπικό. Υπό αυτές τις συνθήκες, δεν διασφαλίζεται η πολιτική και λειτουργική της ανεξαρτησία. Έχει ανακοινωθεί αναθεώρηση του θεσμικού πλαισίου και της εντολής της επιτροπής δημοσιονομικής πολιτικής, για το τρίτο τρίμηνο του 2016.

               (8)Η Κροατία έχει αρχίσει τη μεταρρύθμιση του συστήματος κοινοτικών τελών, η οποία παρουσιάζεται ως ένα βήμα στο πλαίσιο ευρύτερης μεταρρύθμισης της φορολόγησης της ακίνητης περιουσίας. Τα συνολικά έσοδα από τους περιοδικούς φόρους επί της ακίνητης περιουσίας και τα κοινοτικά τέλη είναι σχετικά χαμηλά ως ποσοστό του ΑΕΠ.

               (9)Βασικές προκλήσεις αποτελούν το υψηλό επίπεδο ληξιπρόθεσμων φορολογικών οφειλών, η απάτη στον τομέα του ΦΠΑ και η παραοικονομία. Λαμβάνονται μέτρα για τη βελτίωση της φορολογικής συμμόρφωσης, συμπεριλαμβανομένης της ανάπτυξης συστήματος διαχείρισης κινδύνου όσον αφορά τη συμμόρφωση. Ωστόσο, τα στοιχεία σχετικά με την αποτελεσματικότητα των ληφθέντων μέτρων είναι ακόμη περιορισμένα.

               (10)Το εξωτερικό χρέος είναι υψηλό και εξακολουθεί να αυξάνεται, γεγονός που καθιστά απαραίτητη την υιοθέτηση μακρόπνοης προδραστικής προσέγγισης όσον αφορά τη διαχείριση του δημόσιου χρέους. Έχει προγραμματιστεί να εγκριθεί σύντομα στρατηγική διαχείρισης του χρέους για την περίοδο 2016-2018. Ωστόσο, η Κροατία ακόμη δεν ακολουθεί συνολικότερη προσέγγιση για τη διαχείριση του χρέους η οποία να περιλαμβάνει, μεταξύ άλλων, ετήσιες αναθεωρήσεις που λαμβάνουν υπόψη τις εξελίξεις στις αγορές, κατάλληλη στρατηγική διαχείρισης κινδύνου και την ενίσχυση της εν λόγω λειτουργίας για την άσκηση των συναφών καθηκόντων.

               (11)Μεγάλο ποσοστό του ενεργού πληθυσμού δεν συμμετέχει στην αγορά εργασίας. Ένας από τους κύριους λόγους είναι η πρόωρη συνταξιοδότηση, ακόμα και μεταξύ ανδρών σε κατ’ εξοχήν παραγωγική ηλικία. Επιτρέπεται η πρόωρη συνταξιοδότηση μια πλήρη πενταετία πριν από τη νόμιμη ηλικία συνταξιοδότησης, ενώ τα οικονομικά κίνητρα για εργασία μέχρι την ηλικία αυτή (και πέραν αυτής) είναι πενιχρά. Επιπλέον, το συνταξιοδοτικό σύστημα χαρακτηρίζεται από σειρά ειδικών διατάξεων για συγκεκριμένες κατηγορίες εργαζομένων και γενναιόδωρες δυνατότητες πρόωρης συνταξιοδότησης για ορισμένα επαγγέλματα. Οι νόμιμες ηλικίες συνταξιοδότησης για άνδρες και γυναίκες εξισώνονται και αυξάνονται στα 67 έτη, αλλά με αργούς ρυθμούς. Τόσο η τρέχουσα όσο και η μελλοντική επάρκεια των συντάξεων είναι χαμηλή και δημιουργεί υψηλούς κινδύνους φτώχειας σε μεγάλη ηλικία, ιδίως για τα άτομα με σύντομο επαγγελματικό βίο.

               (12)Το πρόβλημα της υψηλής αεργίας επιτείνεται από την υψηλή ανεργία· η χαμηλή αξιοποίηση του εργατικού δυναμικού αποτελεί ανασταλτικό παράγοντα για την ανάπτυξη. Η ανεργία των νέων εξακολουθεί να αποτελεί βασικό ζήτημα, καθώς δείχνει ότι υφίστανται αδυναμίες στο εκπαιδευτικό σύστημα, ενώ εξακολουθούν να υπάρχουν περιθώρια βελτίωσης της αποτελεσματικότητας, της παρακολούθησης και της αξιολόγησης των «Εγγυήσεων για τη νεολαία». Τα ποσοστά μακροχρόνιας ανεργίας μειώθηκαν πρόσφατα, αλλά εξακολουθούν να είναι περίπου διπλάσια από τον μέσο όρο της ΕΕ. Η συμμετοχή στη δια βίου μάθηση παραμένει πολύ χαμηλή, λόγω ανεπαρκούς ανάπτυξης του συστήματος εκπαίδευσης ενηλίκων.

               (13)Οι κατά κεφαλή δαπάνες κοινωνικής προστασίας παρουσιάζουν περιφερειακές διαφορές, ενώ υπάρχουν ασυνέπειες όσον αφορά τα κριτήρια επιλεξιμότητας για τα γενικά καθεστώτα κοινωνικής προστασίας, καθώς και για τα καθεστώτα που απευθύνονται σε ειδικές κατηγορίες. Επιπλέον, μικρό μόνο μέρος του συνολικού προϋπολογισμού για την κοινωνική προστασία δαπανάται για το εθνικό πρόγραμμα ελάχιστου εισοδήματος. Το γεγονός αυτό οδηγεί σε αναποτελεσματικότητα και δεν παρέχει επαρκή προστασία στους φτωχότερους. Σημειώθηκαν καθυστερήσεις στη μεταρρύθμιση του συστήματος κοινωνικής προστασίας, όσον αφορά την ενοποίηση διαφόρων παροχών και τη δημιουργία υπηρεσιών μίας στάσης ως ενιαίων σημείων εξυπηρέτησης για την παροχή υπηρεσιών κοινωνικής προστασίας.

               (14)Η λειτουργική κατανομή αρμοδιοτήτων της δημόσιας διοίκησης μεταξύ κεντρικού και τοπικού επιπέδου είναι πολύπλοκη και το σύστημα είναι κατακερματισμένο. Η κατανομή των αποκεντρωμένων διοικητικών λειτουργιών δεν συνάδει με τη δημοσιονομική ικανότητα των αρμόδιων τοπικών μονάδων. Λόγω αυτού οι τοπικές μονάδες εξαρτώνται πολύ από μεταβιβάσεις της κεντρικής κυβέρνησης, δημιουργώντας σημαντικές περιφερειακές ανισότητες στην παροχή δημόσιων υπηρεσιών. Ο κατακερματισμός της δημόσιας διοίκησης επιβαρύνει την παροχή υπηρεσιών, το επιχειρηματικό περιβάλλον και την απόδοση των δημόσιων δαπανών. Η μεταρρύθμιση της δημόσιας διοίκησης κατ’ ουσίαν δεν έχει προχωρήσει. Θεσπίστηκε νομικό πλαίσιο για την εθελοντική συγχώνευση μονάδων τοπικής αυτοδιοίκησης, αλλά δεν παρασχέθηκαν κίνητρα για χρήση αυτής της δυνατότητας. Ο εξορθολογισμός του συστήματος των κρατικών οργανισμών προχωρά με αργούς ρυθμούς.

               (15)Οι μισθοί του δημόσιου τομέα διέπονται από διατάξεις χωρίς συνοχή μεταξύ δημόσιων φορέων, όσον αφορά τον καθορισμό της πολυπλοκότητας των θέσεων εργασίας, τις πρόσθετες παροχές και τα επιδόματα. Η κατάσταση αυτή περιορίζει τον κυβερνητικό έλεγχο επί του μισθολογικού κόστους και επιβαρύνει την αποδοτικότητα του δημόσιου τομέα. Επειδή η απασχόληση στον δημόσιο τομέα αντιστοιχεί σε σχετικά υψηλό ποσοστό της συνολικής απασχόλησης, η εξέλιξη των μισθών του δημοσίου έχει επίσης σημασία για την ευρύτερη οικονομία.

               (16)Η παρουσία εταιρειών κρατικής ιδιοκτησίας στην οικονομία είναι έντονη. Οι αδυναμίες στη διακυβέρνηση, συμπεριλαμβανομένης της έλλειψης κατάλληλης παρακολούθησης των επιδόσεων, εξακολουθούν να έχουν ως αποτέλεσμα σημαντικά χαμηλότερη κερδοφορία των κρατικών επιχειρήσεων έναντι αντίστοιχων ιδιωτικών επιχειρήσεων, με αρνητικές επιπτώσεις για τα δημόσια οικονομικά. Η εισαγωγή μετοχών κρατικών επιχειρήσεων στο χρηματιστήριο μπορεί να συμβάλει στη βελτίωση της εταιρικής διακυβέρνησής τους, ιδίως με την ενίσχυση μηχανισμών υποβολής εκθέσεων και εσωτερικού ελέγχου. Κατά τα προηγούμενα έτη, έγιναν με αργό ρυθμό βήματα για το άνοιγμα κρατικών επιχειρήσεων σε ιδιωτική ιδιοκτησία.

               (17)Η εθνική αναπτυξιακή τράπεζα «Κροατική Τράπεζα Ανασυγκρότησης και Ανάπτυξης (HBOR)», κρατική οντότητα, θα μπορούσε να διαδραματίσει καθοριστικό ρόλο στην ανάκαμψη της Κροατίας. Η δανειοδοτική της δραστηριότητα θα μπορούσε να έχει σημαντικό αντίκτυπο στην προώθηση των επενδύσεων, με παράλληλη αντιμετώπιση των αδυναμιών της αγοράς. Απαιτείται κατάλληλο κανονιστικό πλαίσιο και χρηστή εταιρική διακυβέρνηση προκειμένου να περιοριστεί ο κίνδυνος που σχετίζεται με τη δραστηριότητά της, ιδίως λόγω του ότι η HBOR προβαίνει όλο και περισσότερο σε άμεση δανειοδότηση.

               (18)Ο ανεξάρτητος έλεγχος ποιότητας των στοιχείων ενεργητικού του χαρτοφυλακίου πιστώσεων της HBOR, τον οποίο σχεδιάζουν να πραγματοποιήσουν οι αρχές το 2017, αποτελεί βήμα προς την αντιμετώπιση αυτών των προκλήσεων. Εν τω μεταξύ, είναι απαραίτητο να ενισχυθούν οι μηχανισμοί παρακολούθησης και λογοδοσίας που εφαρμόζονται στην HBOR.

               (19)Το ποσοστό απορρόφησης κονδυλίων των ευρωπαϊκών διαρθρωτικών και επενδυτικών ταμείων ήταν μέχρι στιγμής χαμηλό, λόγω παραγόντων όπως η ανεπαρκής διοικητική ικανότητα, οι επαχθείς διαδικασίες και ο περιορισμένος αριθμός έτοιμων προς υλοποίηση έργων.

               (20)Το επιχειρηματικό περιβάλλον της Κροατίας εξακολουθεί να πάσχει από σοβαρές ελλείψεις που επιβαρύνουν το επενδυτικό κλίμα. Πολλά τέλη υπέρ τρίτων που επιβάλλονται στις επιχειρήσεις εξακολουθούν να επιδεινώνουν το επιχειρηματικό περιβάλλον. Το κανονιστικό περιβάλλον για τους παρόχους υπηρεσιών και τα νομοθετικώς κατοχυρωμένα επαγγέλματα παραμένει περιοριστικό. Υπάρχουν περιορισμοί στην πρόσβαση σε ορισμένα νομοθετικώς κατοχυρωμένα επαγγέλματα και στην άσκησή τους, συμπεριλαμβανομένων των νομικών επαγγελμάτων και των φοροτεχνικών συμβούλων. Η Κροατία επανεξετάζει την αναγκαιότητα και την αναλογικότητα των εν λόγω περιορισμών, αλλά η λήψη μέτρων έχει καθυστερήσει. Επιπλέον, τα νομοθετικώς κατοχυρωμένα επαγγέλματα και οι επιχειρήσεις πλήττονται από τον υψηλό διοικητικό φόρτο.

               (21)Η κανονιστική αστάθεια και η θεωρούμενη χαμηλή ποιότητα της νομοθεσίας επίσης επιβαρύνουν το επιχειρηματικό περιβάλλον. Με χρονοβόρες διαδικασίες, σημαντικές καθυστερήσεις και αντιφατική νομολογία, η ποιότητα και η αποδοτικότητα του δικαστικού συστήματος, και ιδίως των εμποροδικείων, αντιμετωπίζουν προκλήσεις. Η ανάπτυξη συστημάτων ΤΠΕ είναι ανεπαρκής, ιδίως όσον αφορά την επικοινωνία με τους αντίδικους σε δικαστικές διαδικασίες και την ηλεκτρονική επίδοση δικαστικών εγγράφων.

               (22)Η εξυγίανση των μη εξυπηρετούμενων δανείων είναι καθοριστικής σημασίας για την αντιμετώπιση της συσσώρευσης χρέους στην οικονομία. Σε αυτό το πλαίσιο, έχουν γίνει σημαντικά βήματα με την ενίσχυση των προ-πτωχευτικών πλαισίων και των πλαισίων αφερεγγυότητας για τις επιχειρήσεις, καθώς και με την έγκριση διαδικασίας αφερεγγυότητας φυσικών προσώπων. Ο αντίκτυπος των νέων πλαισίων απαιτεί λεπτομερή παρακολούθηση. Ωστόσο, η έλλειψη ασφάλειας δικαίου όσον αφορά τη φορολογική μεταχείριση των διαγραφών εξακολουθεί να αποτελεί εμπόδιο για την ταχεία εξάλειψη των αποθεμάτων μη εξυπηρετούμενων δανείων των τραπεζών.

               (23)Στο πλαίσιο του ευρωπαϊκού εξαμήνου, η Επιτροπή διενήργησε σφαιρική ανάλυση της οικονομικής πολιτικής της Κροατίας και τη δημοσίευσε στην έκθεση του 2016 για τη χώρα. Προέβη επίσης σε αξιολόγηση του προγράμματος σύγκλισης και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς την Κροατία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Κροατία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.

               (24)Βάσει της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του
                  10
                αντικατοπτρίζεται ιδίως στη σύσταση 1 κατωτέρω.

               (25)Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 5 κατωτέρω.

               ΣΥΝΙΣΤΑ στην Κροατία να αναλάβει δράση το 2016 και το 2017 προκειμένου:

               1.Να διασφαλίσει μόνιμη διόρθωση του υπερβολικού ελλείμματος το 2016. Στη συνέχεια, να επιτύχει ετήσια δημοσιονομική προσαρμογή τουλάχιστον 0,6 % του ΑΕΠ το 2017. Να χρησιμοποιήσει τυχόν έκτακτα κέρδη για να επιταχύνει τη μείωση του δείκτη χρέους της γενικής κυβέρνησης. Έως τα τέλη Σεπτεμβρίου 2016, να ενισχύσει τους αριθμητικούς δημοσιονομικούς κανόνες, καθώς και την ανεξαρτησία και την εντολή της επιτροπής δημοσιονομικής πολιτικής. Έως το τέλος του 2016, να βελτιώσει τον δημοσιονομικό προγραμματισμό και να ενισχύσει το πολυετές δημοσιονομικό πλαίσιο. Έως το τέλος του 2016, να αρχίσει τη μεταρρύθμιση της περιοδικής φορολόγησης της ακίνητης περιουσίας. Να ενισχύσει το πλαίσιο για τη διαχείριση του δημόσιου χρέους. Να εγκρίνει και να αρχίσει να εφαρμόζει στρατηγική διαχείρισης του χρέους για την περίοδο 2016-2018.

               2.Έως το τέλος του 2016, να λάβει μέτρα για την αποθάρρυνση της πρόωρης συνταξιοδότησης, να επιταχύνει τη μετάβαση προς την ανώτερη νόμιμη ηλικία συνταξιοδότησης και να εναρμονίσει τις συνταξιοδοτικές διατάξεις για ειδικές κατηγορίες με τους κανόνες του γενικού καθεστώτος. Να προβλέψει κατάλληλα μέτρα αναβάθμισης και αναπροσανατολισμού των δεξιοτήτων για τη βελτίωση της απασχολησιμότητας του ενεργού πληθυσμού, με έμφαση στα άτομα χαμηλής ειδίκευσης και τους μακροχρόνια ανέργους. Να ενοποιήσει τις παροχές κοινωνικής προστασίας με μείωση των ειδικών καθεστώτων, εναρμόνιση των κριτηρίων επιλεξιμότητας και ενοποίηση της διαχείρισής τους, καθώς και να εστιάσει τη στήριξη σε όσους έχουν τη μεγαλύτερη ανάγκη.

               3.Έως το τέλος του 2016, να αρχίσει να μειώνει τον κατακερματισμό και να βελτιώνει τη λειτουργική κατανομή αρμοδιοτήτων στη δημόσια διοίκηση με στόχο τη βελτίωση της αποδοτικότητας και τη μείωση των ανισοτήτων μεταξύ περιοχών στην παροχή δημόσιων υπηρεσιών. Σε διαβούλευση με τους κοινωνικούς εταίρους, να εναρμονίσει τα πλαίσια καθορισμού των μισθών σε όλη τη δημόσια διοίκηση και τις δημόσιες υπηρεσίες. Να ενισχύσει την παρακολούθηση των επιδόσεων των κρατικών επιχειρήσεων και της λογοδοσίας των διοικητικών συμβουλίων τους. Να προχωρήσει στην εισαγωγή μετοχών κρατικών επιχειρήσεων στο χρηματιστήριο και στη διαδικασία πώλησης κρατικών περιουσιακών στοιχείων.

               4.Να μειώσει σημαντικά τα τέλη υπέρ τρίτων. Να άρει αδικαιολόγητους κανονιστικούς περιορισμούς που εμποδίζουν την πρόσβαση σε νομοθετικώς κατοχυρωμένα επαγγέλματα και την άσκησή τους. Να μειώσει τον διοικητικό φόρτο για τις επιχειρήσεις.

               5.Να λάβει μέτρα για να βελτιώσει την ποιότητα και την αποδοτικότητα του δικαστικού συστήματος όσον αφορά τα εμποροδικεία και τα διοικητικά δικαστήρια. Να διευκολύνει την εξυγίανση των μη εξυπηρετούμενων δανείων, ιδίως με τη βελτίωση της φορολογικής μεταχείρισής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2016) 331 final.

                     (4)
                  P8_TA(2016)0058, P8_TA(2016)0059, και P8_TA(2016)0060.

                     (5)
                  COM(2015) 690 final.

                     (6)
                  COM(2015) 691 final.

                     (7)
                  SWD(2016) 80 final/2.

                     (8)
                  COM(2016) 95 final.

                     (9)
                  COM(2014) 494 final.

                     (10)
                  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.11.2016
            COM(2016) 726 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με την οικονομική πολιτική της ζώνης του ευρώ

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με την οικονομική πολιτική της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136 σε συνδυασμό με το άρθρο 121 παράγραφος 2,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               1.Η οικονομική ανάκαμψη στη ζώνη του ευρώ συνεχίζεται, αλλά παραμένει εύθραυστη. Σημειώθηκε σημαντική πρόοδος κατά τα τελευταία έτη: από το 2015, το ΑΕΠ της ζώνης του ευρώ έχει ανακτήσει τα προ κρίσης επίπεδά του σε πραγματικούς όρους και η ανεργία έχει υποχωρήσει στο χαμηλότερο επίπεδο από το 2010-11. Ωστόσο, η συνολική ζήτηση είναι υποτονική, ο πληθωρισμός αρκετά κάτω από τον στόχο, παρά την ιδιαίτερα χαλαρή νομισματική πολιτική της Ευρωπαϊκής Κεντρικής Τράπεζας και η ανάπτυξη παρεμποδίζεται από τις συνέπειες της κρίσης, όπως οι επίμονες μακροοικονομικές ανισορροπίες και το υψηλό επίπεδο χρέους σε όλους τους κλάδους της οικονομίας, οι οποίες απαιτούν απομόχλευση και μειώνουν τους πόρους που είναι διαθέσιμοι για την κατανάλωση και τις επενδύσεις. Επιπλέον, ενώ το δυναμικό ανάπτυξης της οικονομίας στη ζώνη του ευρώ παρουσιάζει μακροπρόθεσμα καθοδική τάση, η τάση αυτή επιδεινώθηκε ακόμη περισσότερο λόγω της κρίσης. Παρά τις ενδείξεις βελτίωσης, το επίμονο κενό επενδύσεων και το υψηλό επίπεδο ανεργίας ενέχουν τον κίνδυνο να περιορίσουν περαιτέρω τις προοπτικές ανάπτυξης. Η επανεξισορρόπηση της οικονομίας στη ζώνη του ευρώ εξακολούθησε να έχει ασύμμετρο χαρακτήρα, ενώ μόνο οι χώρες που είναι καθαροί οφειλέτες πέτυχαν διόρθωση των ανισορροπιών τους, και έχει ως αποτέλεσμα αυξανόμενο πλεόνασμα ισοζυγίου τρεχουσών συναλλαγών. Στο πλαίσιο της παγκόσμιας συμφωνίας εντός της Ομάδας των 20, τα κράτη μέλη της ζώνης του ευρώ καλούνται να αξιοποιήσουν κάθε μέσο πολιτικής – στον νομισματικό, φορολογικό και διαρθρωτικό τομέα – τόσο μεμονωμένα όσο και συλλογικά, για να επιτύχουν ισχυρή, βιώσιμη, ισόρροπη και χωρίς αποκλεισμούς ανάπτυξη.

               2.Φιλόδοξες διαρθρωτικές μεταρρυθμίσεις αναμένεται να διευκολύνουν την ομαλή και αποτελεσματική ανακατανομή των ανθρώπινων και οικονομικών πόρων και να συμβάλουν στην αντιμετώπιση των προκλήσεων που συνεπάγονται οι συντελούμενες τεχνολογικές και διαρθρωτικές αλλαγές. Χρειάζονται μεταρρυθμίσεις για τη δημιουργία ευνοϊκού κλίματος για τις επιχειρήσεις, την ολοκλήρωση της ενιαίας αγοράς και την εξάλειψη των φραγμών στις επενδύσεις. Οι προσπάθειες αυτές είναι κρίσιμης σημασίας για την αύξηση της παραγωγικότητας και της απασχόλησης, την προώθηση της σύγκλισης και την ενίσχυση του αναπτυξιακού δυναμικού και της ικανότητας προσαρμογής της οικονομίας στη ζώνη του ευρώ. Η εφαρμογή διαρθρωτικών μεταρρυθμίσεων, χάρη στη δημιουργία αποτελεσματικών αγορών με ευπροσάρμοστους μηχανισμούς καθορισμού τιμών, αναμένεται να στηρίξει τη νομισματική πολιτική διευκολύνοντας της μετάδοσή της στην πραγματική οικονομία. Οι μεταρρυθμίσεις που αίρουν τους φραγμούς για τις επενδύσεις και στηρίζουν τις επενδύσεις μπορούν να αποφέρουν διπλά οφέλη με τη στήριξη της οικονομικής δραστηριότητας βραχυπρόθεσμα και τη δημιουργία ικανοτήτων για μακροπρόθεσμη ανάπτυξη. Οι μεταρρυθμίσεις που βελτιώνουν την παραγωγικότητα είναι ιδιαίτερα σημαντικές για τα κράτη μέλη με μεγάλες ανάγκες απομόχλευσης που συνδέονται με υψηλό εξωτερικό χρέος, καθώς η επιτάχυνση των ρυθμών ανάπτυξης συμβάλλει στη μείωση του χρέους ως ποσοστού του ΑΕΠ. Η τόνωση της ανταγωνιστικότητας των τιμών και της ανταγωνιστικότητας ανεξαρτήτως τιμών θα συμβάλει περαιτέρω στην εξωτερική επανεξισορρόπηση στις χώρες αυτές. Τα κράτη μέλη με υψηλά πλεονάσματα τρεχουσών υπόψη μπορούν να συμβάλουν στην επανεξισορρόπηση της ζώνης του ευρώ μέσω της θέσπισης μέτρων, συμπεριλαμβανομένων διαρθρωτικών μεταρρυθμίσεων, που διευκολύνουν τη διοχέτευση των υπέρμετρων αποταμιεύσεων στην εγχώρια ζήτηση, ιδίως μέσω της αύξησης των επενδύσεων. Το σημερινό περιβάλλον χαμηλών επιτοκίων παρέχει επίσης πρόσθετες δυνατότητες στο πλαίσιο αυτό, ιδίως σε χώρες με σημαντικά δημοσιονομικά περιθώρια.

               3.Η βελτίωση του συντονισμού της εφαρμογής των διαρθρωτικών μεταρρυθμίσεων, συμπεριλαμβανομένων των μεταρρυθμίσεων που ορίζονται στις ειδικές ανά χώρα συστάσεις και εκείνων που απαιτούνται για την ολοκλήρωση της Οικονομικής και Νομισματικής Ένωσης (ΟΝΕ), μπορεί να δημιουργήσει θετικές δευτερογενείς επιπτώσεις στα κράτη μέλη και να ενισχύσει τις θετικές βραχυπρόθεσμες συνέπειες. Οι θεματικές συζητήσεις της Ευρωομάδας έχουν αποδειχθεί πολύτιμες για την οικοδόμηση συναντίληψης των προτεραιοτήτων για μεταρρυθμίσεις στη ζώνη του ευρώ, την ανταλλαγή βέλτιστων πρακτικών και την προώθηση της υλοποίησης των μεταρρυθμίσεων και της διαρθρωτικής σύγκλισης. Η Ευρωομάδα θα πρέπει να συνεχίσει τις συζητήσεις αυτές, ενισχύοντάς τις όπου είναι δυνατόν, κάνοντας αποτελεσματική χρήση των συμφωνημένων κοινών αρχών και κριτηρίων αξιολόγησης. Τα Εθνικά Συμβούλια Παραγωγικότητας, τα οποία πρόκειται να συγκροτηθούν για την εφαρμογή της σύστασης που απηύθυνε το Συμβούλιο στις 20 Σεπτεμβρίου 2016
                  3
               , μπορούν επίσης να συμβάλουν στη συζήτηση σε εθνικό επίπεδο και στον σχεδιασμό των διαρθρωτικών μεταρρυθμίσεων που έχουν ανάγκη τα κράτη μέλη στο πλαίσιο της οικονομίας της ζώνης του ευρώ.

               4.Ο στενός συντονισμός των εθνικών φορολογικών πολιτικών βάσει κοινών κανόνων είναι απαραίτητος για να επιτευχθεί ένας συνεκτικός συνολικός δημοσιονομικός προσανατολισμός και για την ομαλή λειτουργία της νομισματικής ένωσης. Οι κοινοί δημοσιονομικοί κανόνες είναι προσανατολισμένοι προς την επιδίωξη της βιωσιμότητας του χρέους σε εθνικό επίπεδο, ενώ ταυτόχρονα παρέχουν περιθώρια για μακροοικονομική σταθεροποίηση. Οι εθνικοί και συνολικοί δημοσιονομικοί προσανατολισμοί της ζώνης του ευρώ πρέπει, ως εκ τούτου, να επιτύχουν ισορροπία στον διττό στόχο της εξασφάλισης, αφενός, μακροπρόθεσμης βιωσιμότητας των δημόσιων οικονομικών και, αφετέρου, βραχυπρόθεσμης μακροοικονομικής σταθεροποίησης, τόσο σε εθνικό επίπεδο όσο και σε επίπεδο ζώνης του ευρώ. Στην παρούσα συγκυρία έντονης αβεβαιότητας για την ισχύ της ανάκαμψης και το επίπεδο της πλεονάζουσας παραγωγικής ικανότητας στην οικονομία, όταν η νομισματική πολιτική έχει επιφέρει ουσιαστική χαλάρωση, η δημοσιονομική πολιτική στο επίπεδο της ζώνης του ευρώ είναι απαραίτητη για την συμπλήρωση της νομισματικής πολιτικής για τη στήριξη της ζήτησης, ιδίως των επενδύσεων, και για την έξοδο από τον χαμηλό πληθωρισμό. Η αποτελεσματικότητα της δημοσιονομικής πολιτικής, συμπεριλαμβανομένων των δευτερογενών επιπτώσεων σε όλες τις χώρες, ενισχύεται από το χαμηλό επίπεδο των επιτοκίων. Είναι σκόπιμο επομένως να απευθυνθεί σύσταση για πιο θετικό δημοσιονομικό προσανατολισμό στη ζώνη του ευρώ ως σύνολο. Για το 2017, η Επιτροπή θεωρεί ότι υπό τις παρούσες συνθήκες είναι επιθυμητή στο επίπεδο της ζώνης του ευρώ στο σύνολό της δημοσιονομική επέκταση του ΑΕΠ έως και 0,5%
                  4
               . Πρόκειται για συνετό και ρεαλιστικό στόχο, μέσα σε ένα εύρος πιθανών στόχων που έχει 0,3% ως κατώτερο όριο και 0,8% ως ανώτερο, προκειμένου να εξισορροπηθούν τα ζητήματα τόσο της μακροοικονομικής σταθεροποίησης όσο και της δημοσιονομικής βιωσιμότητας. Παράλληλα, το δημόσιο χρέος παραμένει υψηλό και εξακολουθεί να υπάρχει ανάγκη να γίνουν βιώσιμα τα δημόσια οικονομικά μεσοπρόθεσμα σε ορισμένα κράτη μέλη. Για τον λόγο αυτό, είναι απαραίτητο να εξασφαλιστεί η κατάλληλη διαφοροποίηση των δημοσιονομικών προσπαθειών σε όλα τα κράτη μέλη, λαμβάνοντας υπόψη τα δημοσιονομικά περιθώρια και τις δευτερογενείς επιπτώσεις στις χώρες της ζώνης του ευρώ. Τα κράτη μέλη τα οποία υπερκαλύπτουν τους δημοσιονομικούς τους στόχους θα πρέπει να χρησιμοποιούν τα δημοσιονομικά τους περιθώρια για να στηρίξουν την εγχώρια ζήτηση και την ποιότητα των επενδύσεων, συμπεριλαμβανομένων των διασυνοριακών, στο πλαίσιο του Επενδυτικού Σχεδίου για την Ευρώπη. Για παράδειγμα, οι εγγυήσεις προς το Ευρωπαϊκό Ταμείο Στρατηγικών Επενδύσεων αποτελούν ιδιαίτερα αποτελεσματικό τρόπο προκειμένου τα κράτη μέλη με δημοσιονομικά περιθώρια να μεγιστοποιήσουν τον αντίκτυπο στην πραγματική οικονομία και την ανάκαμψη στη ζώνη του ευρώ. Τα κράτη μέλη που χρειάζονται περαιτέρω δημοσιονομικές προσαρμογές υπό το προληπτικό σκέλος του Συμφώνου θα πρέπει να φροντίσουν να συμμορφωθούν σε γενικές γραμμές με τις απαιτήσεις του Συμφώνου Σταθερότητας και Ανάπτυξης για το επόμενο έτος. Βάσει του διορθωτικού σκέλους του Συμφώνου, τα κράτη μέλη πρέπει να εξασφαλίσουν την έγκαιρη διόρθωση των υπερβολικών ελλειμμάτων τους, συμπεριλαμβανομένης της δημιουργίας δημοσιονομικών αποθεμάτων ασφαλείας για την αντιμετώπιση απρόβλεπτων περιστάσεων. Οι διαρθρωτικές μεταρρυθμίσεις, ιδίως εκείνες που αυξάνουν την παραγωγικότητα, αναμένεται να στηρίξουν την ανάπτυξη και να βελτιώσουν τη βιωσιμότητα των δημόσιων οικονομικών. Επίσης, μια πραγματική βελτίωση της σύνθεσης και της διαχείρισης των εθνικών προϋπολογισμών, στην πλευρά τόσο των εσόδων όσο και δαπανών, με αναπροσανατολισμό των πόρων προς επενδύσεις σε υλικά και άυλα στοιχεία, θα αύξανε τον αντίκτυπο των προϋπολογισμών στη ζήτηση βραχυπρόθεσμα και στην παραγωγικότητα πιο μακροπρόθεσμα. Χρειάζονται αποτελεσματικά εθνικά δημοσιονομικά πλαίσια για να ενισχυθεί η αξιοπιστία των πολιτικών των κρατών μελών και να επιτευχθεί η κατάλληλη ισορροπία μεταξύ βραχυπρόθεσμης μακροοικονομικής σταθεροποίησης, βιωσιμότητας του χρέους και μακροπρόθεσμης ανάπτυξης.

               5.Η σταδιακή ανάκαμψη των αγορών εργασίας συνεχίζεται στη ζώνη του ευρώ, με σταθερή μείωση της ανεργίας. Ωστόσο, τα ποσοστά της μακροχρόνιας ανεργίας και της ανεργίας των νέων παραμένουν υψηλά, ενώ η φτώχεια έχει σταθεροποιηθεί σε υψηλά επίπεδα σε αρκετά κράτη μέλη. Παρότι σημειώθηκε κάποια πρόοδος στις μεταρρυθμίσεις με στόχο την ενίσχυση της ανθεκτικότητας και της ικανότητας προσαρμογής των αγορών εργασίας, εξακολουθούν να υφίστανται σημαντικές διαφορές στη ζώνη του ευρώ, οι οποίες εξακολουθούν να αποτελούν πρόκληση για την ομαλή λειτουργία της ζώνης του ευρώ. Τα καλά σχεδιασμένα, δίκαια και χωρίς αποκλεισμούς συστήματα αγορών εργασίας, κοινωνικής προστασίας και φορολογίας και παροχών είναι αναγκαία για την απρόσκοπτη και συνεχή ανακατανομή του εργατικού δυναμικού προς πιο παραγωγικές δραστηριότητες, τη στήριξη της (επαν)ένταξης των ατόμων που επηρεάζονται από τις αλλαγές εργασίας ή είναι αποκλεισμένα από την αγορά εργασίας, τον περιορισμό του κατακερματισμού και την προώθηση της κοινωνικής δικαιοσύνης, μεταξύ άλλων μέσω της αύξησης των ευκαιριών ποιοτικής απασχόλησης. Τα συστήματα αυτά θα συμβάλουν στην αποτελεσματικότερη αυτόματη σταθεροποίηση και την ενίσχυση της ανάπτυξης και της απασχόλησης, στοιχεία σημαντικά για την αντιμετώπιση των κοινωνικών προκλήσεων στη ζώνη του ευρώ. Οι αναγκαίες μεταρρυθμίσεις περιλαμβάνουν τα ακόλουθα: i) αλλαγές στη νομοθεσία για την προστασία της απασχόλησης με στόχο αξιόπιστες συμβατικές ρυθμίσεις που παρέχουν ευελιξία και ασφάλεια τόσο για τους εργαζομένους όσο και για τους εργοδότες, προωθούν τις αλλαγές στην αγορά εργασίας, αποτρέπουν τη δημιουργία μιας αγοράς εργασίας δύο ταχυτήτων και επιτρέπουν την προσαρμογή του κόστους εργασίας όταν χρειάζεται, ένας τομέας στον οποίον οι μεταρρυθμιστικές προσπάθειες υπήρξαν ιδιαίτερα έντονες τα τελευταία χρόνια·
                  ii) ενίσχυση των δεξιοτήτων, με τη βελτίωση της απόδοσης και της αποτελεσματικότητας των εκπαιδευτικών συστημάτων και με ολοκληρωμένες στρατηγικές διά βίου μάθησης, με έμφαση στις ανάγκες της αγοράς εργασίας· iii) αποτελεσματικές ενεργητικές πολιτικές για την αγορά εργασίας με σκοπό να βοηθηθούν οι άνεργοι, συμπεριλαμβανομένων των μακροχρόνια ανέργων, να επανέλθουν στην αγορά εργασίας και να αυξηθεί η συμμετοχή στην αγορά εργασίας και iv) σύγχρονα και κατάλληλα συστήματα κοινωνικής προστασίας που στηρίζουν όσους έχουν ανάγκη, συμπεριλαμβανομένων των ανέργων και όσων βρίσκονται εκτός της αγοράς εργασίας, και παρέχουν κίνητρα για ένταξη στην αγορά εργασίας. Επιπλέον, η ελάφρυνση της φορολόγησης της εργασίας, ιδίως για τα χαμηλά εισοδήματα, και η διασφάλιση δίκαιων φορολογικών συστημάτων, μπορεί να βελτιώσει τα αποτελέσματα της αγοράς εργασίας. Τα κράτη μέλη της ζώνης του ευρώ που έχουν εφαρμόσει αυτές τις μεταρρυθμίσεις είναι πιο ανθεκτικά και έχουν να επιδείξουν καλύτερες επιδόσεις ως προς την απασχόληση και τον κοινωνικό τομέα.

               6.Η δημιουργία της Τραπεζικής Ένωσης έχει προχωρήσει, αλλά παραμένει ημιτελής. Η έλλειψη κοινού συστήματος ασφάλισης των καταθέσεων και κοινού μηχανισμού ασφαλείας για το Ενιαίο Ταμείο Εξυγίανσης παρεμποδίζουν την ικανότητα της Τραπεζικής Ένωσης να επιτύχει τη διάρρηξη του δεσμού μεταξύ των τραπεζών και των κυβερνήσεων. Η ανθεκτικότητα του τραπεζικού τομέα στη ζώνη του ευρώ έχει μεν αυξηθεί συνολικά αφότου ξέσπασε η κρίση, όμως οι πιέσεις που υφίστανται οι τράπεζες έχουν ενταθεί ως αποτέλεσμα διάφορων παραγόντων, όπως τα υψηλά επίπεδα μη εξυπηρετούμενων δανείων, τα αναποτελεσματικά επιχειρηματικά μοντέλα και η πλεονάζουσα παραγωγική ικανότητα σε ορισμένα κράτη μέλη, με αποτέλεσμα χαμηλή κερδοφορία και προκλήσεις για τη βιωσιμότητα. Οι πιέσεις αυτές περιορίζουν την ικανότητα των τραπεζών να χορηγούν δάνεια στην οικονομία. Οι κίνδυνοι εκτείνονται και στην πραγματική οικονομία, όπου το επίπεδο του δημόσιου και του μη χρηματοοικονομικού ιδιωτικού χρέους σε ορισμένα κράτη μέλη παραμένει σε υψηλά επίπεδα. Υπάρχει ανάγκη για συνεχή συντεταγμένη απομόχλευση στον ιδιωτικό τομέα μέσω του προσδιορισμού, της εξυπηρέτησης και, εν ανάγκη, της αναδιάρθρωσης του βιώσιμου χρέους, καθώς και με την ρευστοποίηση του συσσωρευμένου μη βιώσιμου χρέους, ώστε τα κεφάλαια που θα απελευθερωθούν να μπορούν να ανακατανέμονται πιο γρήγορα και αποτελεσματικά. Στο πλαίσιο αυτό, η αντιμετώπιση των ακόμη υψηλών επιπέδων μη εξυπηρετούμενων δανείων και η τήρηση κοινών αρχών στον σχεδιασμό των πλαισίων αφερεγγυότητας επιχειρήσεων και νοικοκυριών, μεταξύ άλλων με τη βελτίωση των διαδικασιών αφερεγγυότητας και των πλαισίων εξωδικαστικής επίλυσης διαφορών, αποτελούν βασικά συστατικά στοιχεία μιας επιτυχούς και φιλικής προς την ανάπτυξη διαδικασίας απομόχλευσης.

               7.Πέρυσι σημειώθηκε κάποια πρόοδος όσον αφορά τις πρωτοβουλίες που πρότειναν στην έκθεσή τους οι πέντε Πρόεδροι για την ολοκλήρωση της ΟΝΕ της Ευρώπης, όπως είναι η ενίσχυση του ρόλου της διάστασης της ζώνης του ευρώ στο Ευρωπαϊκό Εξάμηνο, η σύσταση για τα Εθνικά Συμβούλια Παραγωγικότητας και η συγκρότηση του Ευρωπαϊκού Δημοσιονομικού Συμβουλίου εντός της Επιτροπής. Συνεχίζονται επίσης οι εργασίες σχετικά με τη βελτίωση της διαφάνειας και τη μείωση της πολυπλοκότητας των δημοσιονομικών κανόνων. Ωστόσο, δεν έχει ακόμη επιτευχθεί συμφωνία σχετικά με άλλες πρωτοβουλίες καίριας σημασίας για την ΟΝΕ, όπως το Ευρωπαϊκό Σύστημα Ασφάλισης Καταθέσεων που πρότεινε η Επιτροπή τον Νοέμβριο του 2015. Επιπλέον, υπάρχουν ευρύτερες προκλήσεις που πρέπει να αντιμετωπιστούν με βάση την έκθεση των πέντε προέδρων. Η Επιτροπή ανήγγειλε την πρόθεσή της να υποβάλει τον Μάρτιο του 2017 πρόταση για Λευκή Βίβλο για το μέλλον της Ευρώπης, η οποία θα αφορά επίσης το μέλλον της ΟΝΕ. Η επίτευξη συμφωνίας για τα επόμενα επιχειρησιακά βήματα απαιτεί μια κοινή αίσθηση ευθύνης και σκοπού μεταξύ όλων των κρατών μελών της ζώνης του ευρώ και των θεσμικών οργάνων της ΕΕ, καθώς και μεταξύ των κρατών μελών εκτός ευρωζώνης, διότι μια ισχυρή ΟΝΕ θα συμβάλλει πιο αποφασιστικά στην αντιμετώπιση των προκλήσεων που αντιμετωπίζει η ΕΕ και θα έχει επίσης θετικό αντίκτυπο στα κράτη μέλη εκτός της ζώνης του ευρώ,

               ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα και συλλογικά, στο πλαίσιο της Ευρωομάδας το διάστημα 2017-2018 ώστε:

               1.Να εφαρμοστούν πολιτικές που στηρίζουν την ανάπτυξη βραχυπρόθεσμα και μακροπρόθεσμα, και βελτιώνουν την ικανότητα προσαρμογής, την επανεξισορρόπηση και τη σύγκλιση. Να δοθεί προτεραιότητα στις μεταρρυθμίσεις που αυξάνουν την παραγωγικότητα, βελτιώνουν το θεσμικό και επιχειρηματικό περιβάλλον, αίρουν τα εμπόδια στις επενδύσεις και συμβάλλουν στη δημιουργία θέσεων απασχόλησης. Τα κράτη μέλη με έλλειμμα τρεχουσών συναλλαγών ή υψηλό εξωτερικό χρέος θα πρέπει να αυξήσουν την παραγωγικότητα με ταυτόχρονη συγκράτηση του κόστους εργασίας ανά μονάδα προϊόντος. Τα κράτη μέλη με μεγάλα πλεονάσματα στο ισοζύγιο τρεχουσών συναλλαγών θα πρέπει να επιταχύνουν την εφαρμογή μέτρων που συμβάλλουν στην ενίσχυση της εγχώριας ζήτησης, ιδίως την πραγματοποίηση επενδύσεων.

               2.Να ακολουθήσουν ένα συνολικά θετικό δημοσιονομικό προσανατολισμό που θα συμβάλει σε ένα ισορροπημένο μείγμα πολιτικής, στη στήριξη των μεταρρυθμίσεων και στην ενίσχυση της ανάκαμψης μέσω δημοσιονομικής επέκτασης έως 0,5% του ΑΕΠ το 2017. Να συνδυάσουν τις εθνικές προσπάθειες για διασφάλιση μακροπρόθεσμης δημοσιονομικής διατηρησιμότητας, σεβόμενα το Σύμφωνο Σταθερότητας και Ανάπτυξης, με τη βραχυπρόθεσμη μακροοικονομική σταθεροποίηση για τη ζώνη του ευρώ, χρησιμοποιώντας όλα τα περιθώρια ελιγμών που είναι διαθέσιμα στο πλαίσιο του Συμφώνου Σταθερότητας και Ανάπτυξης. Να διαφοροποιήσουν τη δημοσιονομική προσπάθεια ανά επιμέρους κράτη μέλη λαμβάνοντας καλύτερα υπόψη την αντίστοιχη θέση τους σε σχέση με τις απαιτήσεις του Συμφώνου Σταθερότητας και Ανάπτυξης, την κατάσταση της ζώνης του ευρώ συνολικά και τις δευτερογενείς επιπτώσεις σε όλες τις χώρες της ζώνης του ευρώ: i) τα κράτη μέλη τα οποία υπερκαλύπτουν τους δημοσιονομικούς τους στόχους, να χρησιμοποιούν τα δημοσιονομικά τους περιθώρια για να στηρίξουν την εγχώρια ζήτηση και την ποιότητα των επενδύσεων, συμπεριλαμβανομένων των διασυνοριακών, στο πλαίσιο του Επενδυτικού Σχεδίου για την Ευρώπη· ii) τα κράτη μέλη που χρειάζονται περαιτέρω δημοσιονομικές προσαρμογές υπό το προληπτικό σκέλος του Συμφώνου, να φροντίσουν να συμμορφωθούν σε γενικές γραμμές με τις απαιτήσεις του Συμφώνου Σταθερότητας και Ανάπτυξης· iii) τα κράτη μέλη υπό το διορθωτικό σκέλος του Συμφώνου, να εξασφαλίσουν την έγκαιρη διόρθωση των υπερβολικών ελλειμμάτων τους, συμπεριλαμβανομένης της δημιουργίας δημοσιονομικών αποθεμάτων ασφαλείας για την αντιμετώπιση απρόβλεπτων περιστάσεων. Να βελτιώσουν τη σύνθεση των δημόσιων οικονομικών δημιουργώντας περισσότερα περιθώρια για υλικές και άυλες επενδύσεις και διασφαλίζοντας την αποτελεσματική λειτουργία των εθνικών δημοσιονομικών πλαισίων.

               3.Να εφαρμόσουν μεταρρυθμίσεις που προωθούν τη δημιουργία θέσεων εργασίας, την κοινωνική δικαιοσύνη και τη σύγκλιση, στηριζόμενες σε έναν αποτελεσματικό κοινωνικό διάλογο. Οι μεταρρυθμίσεις αυτές θα πρέπει να συνδυάζουν: i) αξιόπιστες συμβάσεις εργασίας που παρέχουν ευελιξία και ασφάλεια τόσο για τους εργαζομένους όσο και για τους εργοδότες· ii) ποιοτικά και αποτελεσματικά συστήματα εκπαίδευσης και κατάρτισης και ολοκληρωμένες στρατηγικές διά βίου μάθησης με έμφαση στις ανάγκες της αγοράς εργασίας· iii) αποτελεσματικές ενεργητικές πολιτικές για την αγορά εργασίας για να στηριχθεί η συμμετοχή στην αγορά εργασίας· iv) σύγχρονα και κατάλληλα συστήματα κοινωνικής προστασίας που στηρίζουν όσους έχουν ανάγκη και παρέχουν κίνητρα για ένταξη στην αγορά εργασίας. Να ελαφρύνουν τη φορολόγηση της εργασίας, ιδίως για τα χαμηλά εισοδήματα και στα κράτη μέλη στα οποία η ανταγωνιστικότητα υπολείπεται του μέσου όρου της ζώνης του ευρώ, και να καταστήσουν την ελάφρυνση αυτή δημοσιονομικά ουδέτερη στα κράτη που δεν διαθέτουν δημοσιονομικά περιθώρια ελιγμών.

               4.Να καταλήξουν σε συμφωνία για ένα Ευρωπαϊκό Σύστημα Ασφάλισης Καταθέσεων, βάσει της πρότασης που εξέδωσε η Επιτροπή τον Νοέμβριο του 2015 και να ξεκινήσουν τις εργασίες για τον κοινό μηχανισμό ασφαλείας για το Ενιαίο Ταμείο Εξυγίανσης ώστε να καταστεί επιχειρησιακός πριν από το τέλος της μεταβατικής περιόδου του Ταμείου. Να χαράξουν και να εφαρμόσουν μια αποτελεσματική στρατηγική για ολόκληρη τη ζώνη του ευρώ για να αντιμετωπιστούν οι κίνδυνοι που απειλούν τη βιωσιμότητα του τραπεζικού τομέα, μεταξύ άλλων όσον αφορά το υψηλό επίπεδο των μη εξυπηρετούμενων δανείων, τα αναποτελεσματικά επιχειρηματικά μοντέλα και την πλεονάζουσα παραγωγική ικανότητα. Τα κράτη μέλη με υψηλό ιδιωτικό χρέος να προωθήσουν μια ομαλή απομόχλευση.

               5. Να επιταχύνουν τις πρωτοβουλίες για την ολοκλήρωση της ΟΝΕ, με πλήρη σεβασμό της εσωτερικής αγοράς της ΕΕ και με ανοικτό και διαφανή τρόπο. Να εφαρμόσουν τις υπόλοιπες δράσεις στο στάδιο 1 της έκθεσης των πέντε προέδρων για την ολοκλήρωση της ΟΝΕ της Ευρώπης.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  ΕΕ C 349 της 24.9.2016, σ. 1.

                     (4)
                  Βλ. COM(2016) 727 final της 16.11.2016.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 327 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Εσθονίας για το 2016και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Εσθονίας για το 2016
                  και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  5
               , στην οποία διαπίστωσε ότι η Εσθονία συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ
                  6
               . Η εν λόγω σύσταση εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016. Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Εσθονία θα πρέπει να διασφαλίσει την πλήρη και έγκαιρη εφαρμογή αυτών των συστάσεων.

               (2)Η έκθεση χώρας του 2016 για την Εσθονία
                  7
                δημοσιεύθηκε στις 26 Φεβρουαρίου 2016. Στην έκθεση αξιολογείται η πρόοδος που επετεύχθη από την Εσθονία σε σχέση με τις ειδικές για τη χώρα συστάσεις που εκδόθηκαν από το Συμβούλιο στις 14 Ιουλίου 2015, καθώς και η πρόοδος της Εσθονίας όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης
                  8
               . Από την ανάλυσή της, η Επιτροπή καταλήγει στο συμπέρασμα ότι η Εσθονία εμφανίζει μακροοικονομικές ανισορροπίες.

               (3)Στις 28 Απριλίου 2016, η Εσθονία υπέβαλε το οικείο πρόγραμμα σταθερότητας για το 2016 και στις 10 Μαρτίου 2016 υπέβαλε το εθνικό της πρόγραμμα μεταρρυθμίσεων για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013, όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση
                  9
               .

               (5)Επί του παρόντος, η Εσθονία υπάγεται στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας για το 2016, η κυβέρνηση προβλέπει ονομαστικό έλλειμμα περίπου 0,5% του ΑΕΠ για την περίοδο 2016-2018, που θα ισοσκελιστεί στη συνέχεια. Σε διαρθρωτικούς όρους, η Εσθονία εξακολουθεί να επιτυγχάνει τον μεσοπρόθεσμο δημοσιονομικό στόχο –διαρθρωτικό ισοζύγιο– καθ’ όλη τη διάρκεια του προγράμματος. Σύμφωνα με το πρόγραμμα σταθερότητας, ο δείκτης δημόσιου χρέους προς το ΑΕΠ αναμένεται να παραμείνει γύρω στο 10% του ΑΕΠ το 2017 και να μειωθεί στο 9,5% περίπου του ΑΕΠ το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο για το 2016, αλλά αισιόδοξο για το 2017. Με βάση τις εαρινές προβλέψεις της Επιτροπής του 2016, το διαρθρωτικό ισοζύγιο προβλέπεται να κινηθεί από πλεόνασμα 0,6% του ΑΕΠ το 2015 σε ισοσκελισμένο προϋπολογισμό το 2016 και σε μικρό έλλειμμα ύψους 0,2% του ΑΕΠ το 2017, που μπορεί να θεωρηθεί ότι προσεγγίζει τον μεσοπρόθεσμο δημοσιονομικό στόχο. Περαιτέρω αποκλίσεις θα αξιολογηθούν σε σχέση με την απαίτηση για διατήρηση του διαρθρωτικού ισοζυγίου στο επίπεδο του μεσοπρόθεσμου δημοσιονομικού στόχου. Με βάση την αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι η Εσθονία αναμένεται να συμμορφωθεί με τις διατάξεις του Συμφώνου Σταθερότητας και Ανάπτυξης.

               (6)Η Εσθονία έχει λάβει σημαντικά μέτρα για τη βελτίωση της συμμετοχής στην αγορά εργασίας, μέσω της εφαρμογής, μεταξύ άλλων, της μεταρρύθμισης σχετικά με την ικανότητα εργασίας. Η μεταρρύθμιση αυτή, η οποία τέθηκε σε ισχύ τον Ιανουάριο του 2016 και θα εφαρμοστεί πλήρως από τον Ιανουάριο του 2017, θα αυξήσει τη συνολική προσφορά εργασίας. Θα αποτελέσει πρόκληση η επανένταξη των ατόμων που έχουν εγκαταλείψει την αγορά εργασίας για μεγάλο χρονικό διάστημα. Τίθενται σε εφαρμογή νέα ενεργητικά μέτρα για την αγορά εργασίας με σκοπό να βοηθήσουν τους δικαιούχους της μεταρρύθμισης σχετικά με την ικανότητα εργασίας να εισέλθουν και να παραμείνουν στην αγορά εργασίας, ενώ πραγματοποιήθηκαν επίσης αλλαγές στο σύστημα χρηματοδοτικής στήριξης.

               (7)Η Εσθονία έχει λάβει μέτρα για τη βελτίωση των κινήτρων για εργασία με τη μείωση της φορολογικής επιβάρυνσης της εργασίας για όλες τις εισοδηματικές ομάδες, συμπεριλαμβανομένων των ατόμων με χαμηλά εισοδήματα. Αυτό συνέβαλε ενδεχομένως στη μείωση του ποσοστού ανεργίας και στην αύξηση του ποσοστού απασχόλησης των εργαζομένων με χαμηλή εξειδίκευση στην Εσθονία σε σύγκριση με τον μέσο όρο της ΕΕ. Μεταξύ των μέτρων που έχουν ήδη εγκριθεί, προβλέπεται πρόσθετη επιστροφή φόρου από το 2017 για τους χαμηλόμισθους εργαζομένους. Ωστόσο, αυτό οδηγεί σε υψηλούς πραγματικούς οριακούς φορολογικούς συντελεστές, γεγονός που ενδέχεται να δημιουργήσει παγίδα χαμηλού μισθού και να ενθαρρύνει την καταβολή αμοιβών σε φακελάκι. Ο αντίκτυπος των μέτρων αυτών θα γίνει γνωστός μόνο μετά την αξιολόγηση.

               (8)Η εφαρμογή της στρατηγικής για τη διά βίου μάθηση 2020, σε συνδυασμό με το πρόγραμμα επαγγελματικής εκπαίδευσης και κατάρτισης για την περίοδο 2015-2018, συνέβαλε στην αύξηση της συμμετοχής στην επαγγελματική εκπαίδευση και κατάρτιση και στη σύνδεσή τους με την αγορά εργασίας. Το ποσοστό των σπουδαστών επαγγελματικής εκπαίδευσης και κατάρτισης σε θέσεις μαθητείας αναμένεται να αυξηθεί, αλλά τα ποσοστά εγκατάλειψης στον τομέα της επαγγελματικής εκπαίδευσης και κατάρτισης εξακολουθούν να προκαλούν ανησυχία.

               (9)Υπάρχουν ακόμη ορισμένες ελλείψεις όσον αφορά τις θέσεις προσχολικής εκπαίδευσης και φροντίδας για παιδιά ηλικίας 0-3 ετών, αλλά η κατάσταση βελτιώνεται, με επιπλέον θέσεις να δημιουργούνται κάθε έτος.

               (10)Η Εσθονία παρουσιάζει τις μεγαλύτερες μισθολογικές διαφορές μεταξύ των δύο φύλων στην ΕΕ, της τάξης του 28,3% το 2014. Το γεγονός αυτό ενέχει τον κίνδυνο να μην αξιοποιείται πλήρως το δυναμικό των γυναικών. Οι μισθολογικές διαφορές μεταξύ των δύο φύλων οφείλονται, μεταξύ άλλων παραγόντων, στον επαγγελματικό και τομεακό διαχωρισμό των φύλων στην αγορά εργασίας, στην έλλειψη διαφάνειας των αμοιβών στον ιδιωτικό τομέα και στις πιο μακροχρόνιες διακοπές της σταδιοδρομίας των γυναικών λόγω ευθυνών φροντίδας που έχουν αναλάβει. Η κυβέρνηση ανακοίνωσε σειρά μέτρων για την αντιμετώπιση των μισθολογικών διαφορών μεταξύ των δύο φύλων. Τα προβλεπόμενα μέτρα πρέπει ακόμη να εγκριθούν και να τεθούν σε εφαρμογή, ενώ έχουν ως στόχο, μεταξύ άλλων, να βελτιώσουν τη συλλογή δεδομένων, να αναθέσουν στις επιθεωρήσεις εργασίας το καθήκον της παρακολούθησης του τρόπου με τον οποίο οι εργοδότες εφαρμόζουν την αρχή των ίσων αμοιβών, να προωθήσουν τη μισθολογική διαφάνεια, να παράσχουν κίνητρα στους πατέρες για λήψη ενός μέρους της γονικής άδειας και να αυξήσουν την πρόσβαση σε υπηρεσίες φροντίδας των παιδιών. Το πρόγραμμα κοινωνικής πρόνοιας 2016-2023 περιλαμβάνει στόχους που άπτονται της ισότητας των φύλων, με μέτρα για την αντιμετώπιση του διαχωρισμού των φύλων στην αγορά εργασίας και την καταπολέμηση των στερεοτύπων. Προβλέπονται μέτρα που θα διευκολύνουν τα καθήκοντα φροντίδας εντός των οικογενειών και θα εντάξουν τα άτομα που παρέχουν φροντίδα στην αγορά εργασίας, με αναμενόμενα θετικά αποτελέσματα όσον αφορά την συμμετοχή των γυναικών στην αγορά εργασίας.

               (11)Στην Εσθονία, η πρόσβαση σε δημόσιες υπηρεσίες δεν διασφαλίζεται σε όλους τους δήμους και εξακολουθεί να αποτελεί πρόβλημα η τοπική παροχή ποιοτικών υπηρεσιών σε τομείς όπως οι μεταφορές, η παιδεία, η μακροχρόνια φροντίδα για τους ηλικιωμένους και άλλες κοινωνικές υπηρεσίες σε τοπικό επίπεδο. Τον Μάρτιο του 2016, η κυβέρνηση υπέβαλε το νομοσχέδιο για τη διοικητική μεταρρύθμιση στο Κοινοβούλιο, ώστε να προετοιμάσει το έδαφος για μεταρρύθμιση της τοπικής αυτοδιοίκησης. Στη μεταρρύθμιση προβλέπονται τόσο εκούσιες συγχωνεύσεις όσο και συγχωνεύσεις κατόπιν κυβερνητικής πρωτοβουλίας, με σκοπό να παρέχονται προσιτές και ποιοτικές υπηρεσίες και να διασφαλιστεί η μεγαλύτερη αποτελεσματικότητα και ικανότητα της διακυβέρνησης. Ο τροποποιημένος νόμος για την κοινωνική πρόνοια καθορίζει ελάχιστες απαιτήσεις για εννέα κοινωνικές υπηρεσίες, αλλά η εφαρμογή του βρίσκεται σε κίνδυνο λόγω των αδυναμιών που παρουσιάζουν οι δήμοι όσον αφορά την παροχή υπηρεσιών. Η προτεινόμενη μεταρρύθμιση της τοπικής αυτοδιοίκησης δεν έχει ακόμη εγκριθεί.

               (12)Η Εσθονία έχει ένα από τα υψηλότερα ποσοστά επενδύσεων προς το ΑΕΠ τόσο για τον ιδιωτικό όσο και για τον δημόσιο τομέα. Ωστόσο, η χώρα εξακολουθεί να αντιμετωπίζει ορισμένα προβλήματα όσον αφορά την περαιτέρω βελτίωση του επενδυτικού περιβάλλοντος. Η Εσθονία έλαβε μέτρα για την υλοποίηση της στρατηγικής «Knowledge-based Estonia» για την έρευνα, την ανάπτυξη και την καινοτομία, καθώς και τη στρατηγική για την ανάπτυξη της επιχειρηματικότητας, που από κοινού συνθέτουν το πλαίσιο για την έξυπνη εξειδίκευση. Οι ανεπαρκείς συνέργειες μεταξύ αυτών των στρατηγικών μπορούν να παρεμποδίσουν τις ιδιωτικές επενδύσεις στην έρευνα, την ανάπτυξη και την καινοτομία, ιδίως επειδή οι επιχειρηματικές επενδύσεις έρευνας και τεχνολογίας μειώθηκαν στο 0,6% του ΑΕΠ το 2014 και η Εσθονία είναι απίθανο να επιτύχει τον οικείο στόχο του 3% του ΑΕΠ για την έρευνα, την ανάπτυξη και την καινοτομία το 2020. Ο αριθμός των εταιρειών που συνεργάζονται με ερευνητικά ιδρύματα είναι περιορισμένος, με αποτέλεσμα χαμηλό επίπεδο αιτήσεων για διπλώματα ευρεσιτεχνίας. Στο μεταξύ, τα τελευταία έτη, η συνολική διάρθρωση των εξαγωγών μεταποιημένων προϊόντων της Εσθονίας φαίνεται να έχει μετατοπιστεί προς φθηνότερα αγαθά. Οι ελλείψεις εργατικού δυναμικού και δεξιοτήτων μπορεί να αποτελέσουν εμπόδιο για μεγαλύτερες επενδύσεις σε τομείς υψηλής τεχνολογίας.

               (13)Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Εσθονίας και τη δημοσίευσε στην έκθεση του 2016 για τη χώρα. Προέβη επίσης σε αξιολόγηση του προγράμματος σταθερότητας και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς την Εσθονία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Εσθονία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 και 2 κατωτέρω.

               (14)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και είναι της γνώμης ότι η Εσθονία αναμένεται να συμμορφωθεί με το Σύμφωνο Σταθερότητας και Ανάπτυξης

               ΣΥΝΙΣΤΑ στην Εσθονία να λάβει μέτρα το 2016 και το 2017 προκειμένου:

               1. Να διασφαλίσει την παροχή και την προσβασιμότητα υψηλής ποιότητας δημόσιων υπηρεσιών, ιδίως των κοινωνικών υπηρεσιών, σε τοπικό επίπεδο, μεταξύ άλλων με τη θέσπιση και την εφαρμογή της προτεινόμενης μεταρρύθμισης της τοπικής αυτοδιοίκησης. Να θεσπίσει και να εφαρμόσει μέτρα για τον μείωση των μισθολογικών διαφορών μεταξύ των φύλων, συμπεριλαμβανομένων όσων προβλέπονται στο πρόγραμμα κοινωνικής πρόνοιας.

               2. Να προωθήσει τις ιδιωτικές επενδύσεις στην έρευνα, την ανάπτυξη και την καινοτομία, μεταξύ άλλων με την ενίσχυση της συνεργασίας μεταξύ πανεπιστημίων και επιχειρήσεων.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2016) 327 final.

                     (3)
                  P8_TA(2016)0058, P8_TA(2016)0059 και P8_TA(2016)0060.

                     (4)
                  COM(2015) 690 final.

                     (5)
                  COM(2015) 691 final.

                     (6)
                  COM(2015) 692 final.

                     (7)
                  SWD(2016) 76 final.

                     (8)
                  COM(2016) 95 final.

                     (9)
                  COM(2014) 494 final.


                      ΕΥΡΩΠΑΪΚΗ
                      ΕΠΙΤΡΟΠΗ
                                            Βρυξέλλες, 13.5.2015
                                            COM(2015) 276 final
                                 Σύσταση για
                        ΣΥΣΤΑΣΗ ΤΟΥ ΣΥΜΒΟΥΛΙΟΥ
   σχετικά με το Εθνικό Πρόγραμμα Μεταρρυθμίσεων της Σουηδίας για το 2015
και τη διατύπωση γνώμης του Συμβουλίου σχετικά με το Πρόγραμμα Σύγκλισης της
                             Σουηδίας για το 2015
 ---pagebreak---                                            Σύσταση για
                               ΣΥΣΤΑΣΗ ΤΟΥ ΣΥΜΒΟΥΛΙΟΥ
      σχετικά με το Εθνικό Πρόγραμμα Μεταρρυθμίσεων της Σουηδίας για το 2015
  και τη διατύπωση γνώμης του Συμβουλίου σχετικά με το Πρόγραμμα Σύγκλισης της
                                       Σουηδίας για το 2015
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο
121 παράγραφος 2 και το άρθρο 148 παράγραφος 4,
Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997,
για την ενίσχυση της εποπτείας της δημοσιονομικής κατάστασης και την εποπτεία και τον
συντονισμό των οικονομικών πολιτικών1, και ιδίως το άρθρο 9 παράγραφος 2,
Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του
Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των
υπερβολικών μακροοικονομικών ανισορροπιών2, και ιδίως το άρθρο 6 παράγραφος 1,
Έχοντας υπόψη τη σύσταση της Ευρωπαϊκής Επιτροπής3,
Έχοντας υπόψη τα ψηφίσματα του Ευρωπαϊκού Κοινοβουλίου4,
Έχοντας υπόψη τα συμπεράσματα του Ευρωπαϊκού Συμβουλίου,
Έχοντας υπόψη τη γνώμη της Επιτροπής Απασχόλησης,
Έχοντας υπόψη τη γνώμη της Οικονομικής και Δημοσιονομικής Επιτροπής,
Έχοντας υπόψη τη γνώμη της Επιτροπής Κοινωνικής Προστασίας,
Έχοντας υπόψη τη γνώμη της Επιτροπής Οικονομικής Πολιτικής,
Εκτιμώντας τα ακόλουθα:
(1)     Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της
        Επιτροπής να δρομολογηθεί νέα στρατηγική για την ανάπτυξη και την απασχόληση,
        με την ονομασία Ευρώπη 2020, η οποία να βασίζεται στον βελτιωμένο συντονισμό
        των οικονομικών πολιτικών. Η στρατηγική εστιάζει στα κύρια πεδία στα οποία
        απαιτούνται μέτρα για την τόνωση του δυναμικού της Ευρώπης για βιώσιμη
        ανάπτυξη και ανταγωνιστικότητα.
(2)     Στις 13 Ιουλίου 2010, το Συμβούλιο, βάσει προτάσεων της Επιτροπής, εξέδωσε
        σύσταση σχετικά με τους γενικούς προσανατολισμούς της οικονομικής πολιτικής
        των κρατών μελών και της Ένωσης (2010 έως 2014) και στις 21 Οκτωβρίου 2010
1
       ΕΕ L 209 της 2.8.1997, σ. 1.
2
       ΕΕ L 306 της 23.11.2011, σ. 25.
3
       COM(2015) 276.
4
       P8_TA(2015)0067, P8_TA(2015)0068, P8_TA(2015)0069.
 ---pagebreak---      εξέδωσε απόφαση σχετικά με τις κατευθυντήριες γραμμές για τις πολιτικές
     απασχόλησης των κρατών μελών. Από κοινού αποτελούν τις «ολοκληρωμένες
     κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις
     οικονομικές πολιτικές και τις πολιτικές απασχόλησης.
(3)  Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό
     Πρόγραμμα Μεταρρυθμίσεων της Σουηδίας για το 2014 και διατύπωσε τη γνώμη
     του σχετικά με το επικαιροποιημένο Πρόγραμμα Σύγκλισης της Σουηδίας για το
     2014.
(4)  Στις 28 Νοεμβρίου 2014, η Επιτροπή εξέδωσε την Ετήσια Επισκόπηση της
     Ανάπτυξης5, με την οποία σηματοδοτήθηκε η έναρξη του Ευρωπαϊκού Εξαμήνου
     του 2015 σχετικά με τον συντονισμό των οικονομικών πολιτικών. Την ίδια ημέρα,
     βάσει του κανονισμού (ΕΕ) αριθ. 1176/2011, η Επιτροπή εξέδωσε την Έκθεση του
     Μηχανισμού Επαγρύπνησης6, στην οποία διαπίστωσε ότι η Σουηδία συγκαταλέγεται
     μεταξύ των κρατών μελών για τα οποία επρόκειτο να πραγματοποιηθεί ενδελεχής
     εξέταση.
(5)  Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για
     ώθηση των επενδύσεων, επιτάχυνση των διαρθρωτικών μεταρρυθμίσεων και
     υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.
(6)  Στις 26 Φεβρουαρίου 2015, η Επιτροπή δημοσίευσε την έκθεση χώρας του 2015 για
     τη Σουηδία7. Στην εν λόγω έκθεση αξιολογείται η πρόοδος που επετεύχθη από τη
     Σουηδία σε σχέση με τις ειδικές για τη χώρα συστάσεις που εκδόθηκαν στις 8
     Ιουλίου 2014. Η έκθεση για τη χώρα περιλαμβάνει επίσης την εμπεριστατωμένη
     επισκόπηση με βάση το άρθρο 5 του κανονισμού (ΕΕ) αριθ. 1176/2011. Η ανάλυση
     της Επιτροπής καταλήγει στο συμπέρασμα ότι η Σουηδία αντιμετωπίζει
     μακροοικονομικές ανισορροπίες που απαιτούν δράση σε επίπεδο πολιτικής και
     παρακολούθηση. Ειδικότερα, το χρέος των νοικοκυριών παραμένει σε πολύ υψηλά
     επίπεδα και εξακολουθεί να διευρύνεται, λόγω της αύξησης των τιμών των
     κατοικιών, των επίμονα χαμηλών επιτοκίων, των ισχυρών φορολογικών κινήτρων
     και των περιορισμών της προσφοράς στέγης. Οι μακροοικονομικές εξελίξεις που
     συνδέονται με το χρέος του ιδιωτικού τομέα εξακολουθούν να χρήζουν προσοχής.
(7)  Στις 23 Απριλίου 2015, η Σουηδία υπέβαλε το Εθνικό της Πρόγραμμα
     Μεταρρυθμίσεων του 2015 και στις 24 Απριλίου 2015 το Πρόγραμμα Σύγκλισης του
     2015. Για να ληφθεί υπόψη η διασύνδεσή τους, τα προγράμματα αυτά
     αξιολογήθηκαν ταυτοχρόνως.
(8)  Επί του παρόντος, η Σουηδία βρίσκεται στο προληπτικό σκέλος του Συμφώνου
     Σταθερότητας και Ανάπτυξης. Στο Πρόγραμμα Σύγκλισης του 2015, η κυβέρνηση
     προσδοκά ότι το ονομαστικό έλλειμμα βελτιώνεται σταδιακά σε 1,4% του ΑΕΠ το
     2015 και επιτυγχάνεται ισοσκέλιση το 2018, και ότι ο μεσοπρόθεσμος στόχος, που
     συνίσταται σε διαρθρωτικό έλλειμμα 1% του ΑΕΠ, εξακολουθεί να τηρείται καθ’
     όλη την περίοδο του προγράμματος. Ο δείκτης δημοσίου χρέους προς το ΑΕΠ
     αναμένεται να κορυφωθεί το 2015 σε 44,2% του ΑΕΠ και να φθίνει σταδιακά σε
     40,0% του ΑΕΠ το 2018. Το μακροοικονομικό σενάριο στο οποίο στηρίζονται οι εν
     λόγω δημοσιονομικές προβολές είναι εύλογο. Ωστόσο, δεν έχουν ακόμη
     διευκρινιστεί επαρκώς τα μέτρα για τη στήριξη των σχεδιαζόμενων στόχων για το
5
    COM(2014) 902.
6
    COM(2014) 904.
7
    SWD(2015) 46 τελικό.
 ---pagebreak---      έλλειμμα από το 2016 και μετά. Με βάση τις εαρινές προβλέψεις της Επιτροπής του
     2015, το διαρθρωτικό ισοζύγιο αναμένεται να κινηθεί στον μεσοπρόθεσμο στόχο του
     -1% το 2015 και να βελτιωθεί σε -0,9% του ΑΕΠ το 2016. Με βάση την αξιολόγησή
     της όσον αφορά το Πρόγραμμα Σύγκλισης, και λαμβανομένων υπόψη των εαρινών
     προβλέψεων του 2015 της Επιτροπής, το Συμβούλιο είναι της γνώμης ότι η Σουηδία
     αναμένεται να συμμορφωθεί με τις διατάξεις του Συμφώνου Σταθερότητας και
     Ανάπτυξης.
(9)  Σε αντίθεση με πολλά άλλα κράτη μέλη, οι τιμές της κατοικίας στη Σουηδία δεν
     έχουν υποστεί καμία σοβαρή διόρθωση και εμφανίζουν εκ νέου ισχυρή αύξηση από
     τα μέσα του 2013. Από την εμπεριστατωμένη επισκόπηση που διενήργησε η
     Επιτροπή προκύπτει ότι οι τιμές των κατοικιών στη Σουηδία φαίνεται ότι
     υπερβαίνουν τις πραγματικές τους αξίες. Αυτό οφείλεται εν μέρει σε ευνοϊκά
     θεμελιώδη οικονομικά μεγέθη, όπως το υψηλότερο διαθέσιμο εισόδημα, τα χαμηλά
     επιτόκια και η ισχυρή δημογραφική εξέλιξη. Ωστόσο, η έκθεση για τη χώρα έχει
     εντοπίσει παράγοντες διαμόρφωσης των τιμών των κατοικιών τόσο από την πλευρά
     της ζήτησης όσο και από την πλευρά της προσφοράς. Από την πλευρά της ζήτησης,
     τα κίνητρα για τη λήψη δανείων ήταν ιδιαίτερα ευνοϊκά. Επιπλέον, το φορολογικό
     σύστημα της Σουηδίας, το οποίο παρέχει ένα από τα ισχυρότερα φορολογικά
     κίνητρα για την απόκτηση κατοικίας στην Ένωση, τείνει να ασκεί ανοδική πίεση
     στις τιμές των κατοικιών. Με τη σειρά του, αυτό έχει επίσης πυροδοτήσει την
     αύξηση του χρέους των νοικοκυριών στη Σουηδία, το οποίο είναι υψηλό και
     αυξάνεται ταχύτερα απ’ ό, τι στην υπόλοιπη ΕΕ. Ακόμη και αν το σύνολο των
     περιουσιακών στοιχείων των νοικοκυριών είναι υψηλό και το διαθέσιμο εισόδημα
     αυξήθηκε κατά τη διάρκεια των τελευταίων ετών, τα νοικοκυριά είναι πιο ευάλωτα
     από ό, τι στο παρελθόν και το υψηλό επίπεδο του χρέους των νοικοκυριών συνιστά
     κίνδυνο για τη μακροοικονομική σταθερότητα. Τα αποτελέσματα της μεροληπτικής
     μεταχείρισης του χρέους στη φορολογία εισοδήματος φυσικών προσώπων θα πρέπει
     να αντιμετωπιστούν περιορίζοντας σταδιακά την φορολογική έκπτωση των τόκων
     ενυπόθηκων δανείων ή αυξάνοντας τους περιοδικούς φόρους ακίνητης περιουσίας.
     Επιπλέον, πρέπει να καταβληθούν προσπάθειες για να αυξηθεί ο χαμηλός ρυθμός
     αποπληρωμής των ενυπόθηκων δανείων με σκοπό τη μείωση της αύξησης του
     χρέους των νοικοκυριών.
(10) Από την πλευρά της προσφοράς, οι διαρθρωτικές ανεπάρκειες οδηγούν σε έλλειψη
     στέγης και συμβάλλουν στην αύξηση των τιμών της κατοικίας. Οι περιορισμοί αυτοί
     περιορίζουν την κινητικότητα του εργατικού δυναμικού και δημιουργούν κοινωνικές
     προκλήσεις για τις ευάλωτες ομάδες. Η προσφορά παρεμποδίζεται από την
     αναποτελεσματική χρήση του υφιστάμενου αποθέματος κατοικιών, καθώς και από
     διαρθρωτικές υπο-επενδύσεις σε νέες κατασκευές. Ειδικότερα θα πρέπει να
     ενισχυθούν τα κίνητρα προς τους ΟΤΑ για την ενεργή προώθηση επενδύσεων στον
     κλάδο των κατασκευών και την αντιμετώπιση των στεγαστικών αναγκών των
     ευάλωτων ομάδων του πληθυσμού. Ο ανταγωνισμός στον κατασκευαστικό κλάδο
     πρέπει να ενθαρρυνθεί και προς τον σκοπό αυτό θα πρέπει να διασφαλιστούν
     πλήρως διαφανείς διαδικασίες δημόσιων συμβάσεων. Οι διαδικασίες
     προγραμματισμού και προσφυγών είναι μακρές και περίπλοκες και πρέπει να
     εξορθολογιστούν. Οι δυσκαμψίες στην αγορά ενοικίασης, που δεν φαίνεται να
     εκπληρώνει το ρόλο της για τη μείωση της πίεσης στις τιμές των κατοικιών ή για τη
     στήριξη των αναγκών κινητικότητας, ευθύνονται κατά κύριο λόγο για το υψηλό
     επίπεδο ελέγχου των ενοικίων. Θα πρέπει να αντιμετωπιστούν με μια σταδιακή
     μεταρρύθμιση του συστήματος καθορισμού των ενοικίων. Αυτό θα επιτρέψει
     ευρύτερη απόκλιση στα επίπεδα των ενοικίων — που θα μπορούσε να οδηγήσει σε
 ---pagebreak---        πιο αποτελεσματική χρήση του υφιστάμενου αποθέματος κατοικιών — και
       μεγαλύτερη ελευθερία στη σύναψη συμβάσεων μεταξύ ενοικιαστών και ιδιοκτητών.
(11)   Η κυβέρνηση λαμβάνει μέτρα για τη βελτίωση των σχολικών αποτελεσμάτων, μετά
       από αισθητή επιδείνωση κατά την τελευταία δεκαετία, κάτι που συμβάλλει στην
       σχετικά υψηλή ανεργία των νέων. Η κυβέρνηση λαμβάνει επίσης μέτρα για να
       διευκολυνθεί η μετάβαση από την εκπαίδευση στην αγορά εργασίας και να
       βελτιωθεί η ένταξη στην αγορά εργασίας για νέους χαμηλού επιπέδου εκπαίδευσης
       και άτομα που προέρχονται από οικογένειες μεταναστών. Η πρόοδος στον τομέα
       αυτόν θα πρέπει να παρακολουθείται.
(12)   Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση
       της οικονομικής πολιτικής της Σουηδίας και τη δημοσίευσε στην έκθεση του 2015
       για τη χώρα. Προέβη επίσης σε αξιολόγηση του Προγράμματος Σύγκλισης και του
       Εθνικού Προγράμματος Μεταρρυθμίσεων, καθώς και των επακόλουθων ενεργειών
       σε συνέχεια των συστάσεων που διατυπώθηκαν προς τη Σουηδία τα προηγούμενα
       έτη. Έλαβε υπόψη όχι μόνο τη χρησιμότητά τους για την άσκηση διατηρήσιμης
       δημοσιονομικής και κοινωνικοοικονομικής πολιτικής στη Σουηδία, αλλά και το κατά
       πόσο συνάδουν με τους κανόνες και τις κατευθύνσεις της ΕΕ, δεδομένης της
       ανάγκης ενδυνάμωσης της συνολικής οικονομικής διακυβέρνησης της Ένωσης μέσω
       της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών
       εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου
       αποτυπώνονται κατωτέρω στη σύσταση 1.
(13)   Στηριζόμενη στην αξιολόγηση αυτή, η Επιτροπή εξέτασε το Πρόγραμμα Σύγκλισης
       της Σουηδίας και είναι της γνώμης8 ότι η Σουηδία συμμορφώνεται με το Σύμφωνο
       Σταθερότητας και Ανάπτυξης.
(14)   Βάσει των αποτελεσμάτων της εμπεριστατωμένης επισκόπησης της Επιτροπής και
       της εν λόγω αξιολόγησης, το Συμβούλιο εξέτασε το Εθνικό Πρόγραμμα
       Μεταρρυθμίσεων και το Πρόγραμμα Σύγκλισης. Οι συστάσεις της βάσει του άρθρου
       6 του κανονισμού (ΕΕ) αριθ. 1176/2011 αποτυπώνονται κατωτέρω στη σύσταση 1.
ΣΥΝΙΣΤΑ στη Σουηδία να αναλάβει δράση το 2015 και το 2016 προκειμένου:
1.     Να αντιμετωπίσει την αύξηση του χρέους των νοικοκυριών με την προσαρμογή των
       φορολογικών κινήτρων, ιδίως με σταδιακό περιορισμό της φορολογικής έκπτωσης
       των πληρωμών τόκων ενυπόθηκων δανείων ή αυξάνοντας τους περιοδικούς φόρους
       ακίνητης περιουσίας, και αυξάνοντας τον ρυθμό αποπληρωμής των ενυπόθηκων
       δανείων. Να μετριαστεί η διαρθρωτική ανεπάρκεια προσφοράς κατοικιών, να
       ενισχυθεί ο ανταγωνισμός στον κατασκευαστικό κλάδο, να εξορθολογιστούν ο
       προγραμματισμός και οι διαδικασίες προσφυγής στον εν λόγω κλάδο και να
       αναθεωρηθεί το σύστημα καθορισμού των ενοικίων ώστε να επιτρέψει επίπεδα
       ενοικίων περισσότερο προσανατολισμένα στις συνθήκες της αγοράς.
Βρυξέλλες,
                                              Για το Συμβούλιο
                                              Ο Πρόεδρος
8
      Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.